15. ΒΑΣΙΛΙΚΟΝ ΔΙΑΤΑΓΜΑ υπ' αριθ. 117 της 6/12 Μαρτ. 1960 (ΦΕΚ Α' 27) Περί καθορισμού της διαδικασίας, δικαιολογητικών κλπ. δια την έκπτωσιν εκ των κερδών επιχειρήσεων των δαπανών δια νέας παραγωγικάς επενδύσεις κατά το Ν.Δ/μα 4002/1959. Έχοντες υπ' όψει την παρ. 6 του άρθρ. 1 του Ν.Δ. 4002/1959 "περί λήψεως φορολογικών και άλλων τινών μέτρων προς ενίσχυσιν των παραγωγικών επενδύσεων" και την υπ' αριθ. 7/1960 γνωμοδότησιν του Συμβουλίου Επικρατείας τη προτάσει του Ημετέρου επί των Οικονομικών Υπουργού, απεφασίσαμεν και διατάσσομεν: Άρθρ.1-1.Η υπό της διατάξεως του άρθρ. 1 του Ν.Δ. 4002/1959 προβλεπομένη απαλλαγή εκ της φορολογίας εισοδήματος των βιομηχανικών και βιοτεχνικών επιχειρήσεων δια τας υπ' αυτών ενεργουμένας δαπάνας δια νέας εν τη χώρα παραγωγικάς επενδύσεις αναγνωρίζεται παρά του Οικονομικού Εφόρου, μετ' έλεγχον ως ειλικρινών των τηρουμένων υπό των επιχειρήσεων τούτων βιβλίων τρίτης ή τετάρτης κατηγορίας του Κώδικος Φορολογικών Στοιχείων και εφ' όσον προσάγονται τα σχετικά αποδεικτικά στοιχεία. 2.Ως αποδεικτικά στοιχεία των νέων εν τη Χώρα παραγωγικών επενδύσεων ορίζονται τα εξής: A'.Προκειμένου περί καινουργών μηχανημάτων αγοραζομένων είτε δι' εκσυγχρονισμόν παλαιών τοιούτων είτε προς επέκτασιν λειτουργούντων βιομηχανοστασίων: α)Αι οικείαι άδειαι "σκοπιμότητος" και "λειτουργίας" εκδοθείσαι κατά τας κειμένας διατάξεις παρά των αρμοδίων Υπηρεσιών του Υπουργείου Βιομηχανίας. Εξαιρετικώς και μόνον προκειμένου περί της περιοχής του Νομού Αττικής, ως αύτη προσδιορίζεται εν άρθρ. 1 του Νόμ. 3213/55, απαιτείται προσέτι άδεια εκσυγχρονισμού ή επεκτάσεως ειδικώς εκδοθείσα παρά του Υπουργού Βιομηχανίας, μετ' απόφασιν του αρμοδίου Συμβουλίου του Υπουργείου Βιομηχανίας, δια την εφαρμογήν του Ν.Δ. 4002/59. β)Βεβαίωσις του ημεδαπού ή αλλοδαπού οίκου του προμηθεύσαντος τα μηχανήματα, περί του καινουργούς αυτών. γ)Αντίγραφον του σχετικού τιμολογίου αγοράς. Προκειμένου δε περί εισαγωγής μηχανημάτων εκ του εξωτερικού, κεκυρωμένον αντίγραφον του τιμολογίου αγοράς αυτών μετά βεβαιώσεως της Τραπέζης της Ελλάδος περί του χορηγηθέντος δια την εισαγωγήν των συναλλάγματος. Β'.Επί κτισμάτων πάσης φύσεως, αντίγραφον της οικείας οικοδομικής αδείας, κεκυρωμένον παρά του αρμοδίου Πολεοδομικού Γραφείου ή Νομομηχανικού ως και βεβαίωσις του ιδίου ότι  εξετελέσθη το δι' ο η χορηγηθείσα οικοδομική άδεια έργον ως και περί του χρόνου αποπερατώσεώς του. Άρθρ.2.-Επί βιομηχανικής ή βιοτεχνικής επιχειρήσεως ασκούσης συγχρόνως και άλλας επιχειρήσεις μη βιομηχανικάς, εάν δεν καταχωρούνται υπό ταύτης διακεκριμένως τα εξ εκάστου κλάδου προκύπτοντα καθαρά κέρδη αυτής, ο διαχωρισμός του συνόλου των καθαρών κερδών κατά κλάδους επιχειρηματικής δράσεως ενεργείται δια μερισμού αυτών αναλόγως των μικτών κερδών εξ εκάστου κλάδου. Άρθρ.3.-1.Βιομηχανική ή βιοτεχνική επιχείρησις, προβαίνουσα εις νέας εν τη χώρα παραγωγικάς επενδύσεις, δι' ας δικαιούται της απαλλαγής της προβλεπομένης υπό του άρθρ. 1 του Ν.Δ. 4002/ 1959, υποχρεούται όπως: α)Αναγράφη ιδιαιτέρως εν τοις βιβλίοις αυτής και εις τους οικείους λογαριασμούς ενεργητικού, τα αποτελούντα τας παραγωγικάς επενδύσεις περιουσιακά στοιχεία, κατ' είδος και αξίαν. β)Τηρή ιδιαίτερον λογαριασμόν αποθεματικού υπό τον τίτλον "Αφορολόγητον ποσόν άρθρ. 1 Ν.Δ. 4002/1959" εις πίστωσιν του οποίου μεταφέρεται, χρεώσει του λογαριασμού Αποτελεσμάτων Χρήσεως, ποσόν ίσον προς το διατεθέν διά παραγωγικάς επενδύσεις και όπερ δεν δύναται να είναι ανώτερον του αναγνωριζομένου προς έκπτωσιν ποσού κερδών. 